google/wiki40b huggingface dataset:
Όθων Ε΄ του Λύνεμπουργκ

Βιογραφικό

Ήταν ο δευτερότοκος γιος του Φρειδερίκου Β΄ και της Μαγδαληνής των Χοεντσόλερν. Ο πατέρας του, που είχε κτίσει τη μονή του Τιμίου Σταυρού, έγινε φραγκισκανός μοναχός εκεί το 1457 και τον διαδέχθηκε ο πρωτότοκος Βερνάρδος Β΄ με βοηθό τον Όθωνα Ε΄. Το 1464 όμως ο Βερνάρδος Β' απεβίωσε άκληρος και ο Όθων Ε' έμεινε μόνος κύριος του δουκάτου. Κατά την περίοδο εξουσίας του ακολούθησε το κίνημα της μεταρρύθμισης του καιρού του για το μοναχισμό: εισέβαλε στη μονή στο Βινχάουζεν, απέσυρε θησαυρούς τέχνης ως «ασύμφωνους με τη μοναστική απλότητα», όπως είπε και έστειλε την ηγουμένη να μορφωθεί σε μια μεταρρυθμισμένη μονή.
Σκοτώθηκε στο Σέλε σε έναν αγώνα κονταρομαχίας (joust) το 1471 και ένα γύψινο πέταλο δείχνει το σημείο που, σύμφωνα με το θρύλο, έγινε το δυστύχημα. Επειδή άφησε έναν γιο 3ετή, τον Ερρίκο Α', ο πατέρας του Φρειδερίκος Β΄ άφησε τη μονή, επέστρεψε στην εξουσία και κυβέρνησε ως το 1478 που απεβίωσε. Τον διαδέχθηκε ο 10ετής τώρα Ερρίκος Α' με την επιτροπεία της μητέρας του Άννας, ώσπου ενηλικιώθηκε το 1486 και ανέλαβε μόνος το πριγκιπάτο του Λύνεμπουργκ.
Φθογγικές μεταβολές

Οι  μεταβολές σε φωνητικο-φωνολογικό επίπεδο στη σύσταση των φθόγγων των λέξεων ονομάζονται φθογγικά πάθη τα οποία συνίστανται στην αλλαγή της προφοράς συγκεκριμένων φωνημάτων μιας γλώσσας.   Οι μεταβολές αυτές μπορεί να έχουν καθαρά φωνητικό χαρακτήρα χωρίς να επηρεάζουν το φωνολογικό σύστημα της γλώσσας, μπορεί όμως να έχουν και φωνολογικό χαρακτήρα, δηλαδή να επηρεάσουν τη σύσταση των φωνημάτων της γλώσσας και να προκαλέσουν γλωσσική αλλαγή σε φωνητικο-φωνολογικό επίπεδο.

Χασμωδία

Οι φθογγικές μεταβολές βοηθούν στην εξομάλυνση της χασμωδίας –  συνάντηση φωνηέντων είτε μέσα στην ίδια λέξη είτε μεταξύ δύο λέξεων – είτε εξυπηρετούν τη διευκόλυνση της προφοράς.   
Όταν σε μια λέξη ή ανάμεσα σε δύο γειτονικές λέξεις βρεθούν στη σειρά φωνήεντα ή δίφθογγοι, τότε δημιουργείται χασμωδία.   Η χασμωδία μπορεί να παρουσιαστεί μέσα σε μια λέξη, π.χ ακούουν, και τότε καλείται εσωτερική χασμωδία ή μεταξύ δύο λέξεων, όταν η πρώτη λήγει σε φωνήεν και η επόμενη αρχίζει επίσης από φωνήεν.  Αυτό το φαινόμενο λέγεται εξωτερική χασμωδία: π.χ του έχω αφήσει, έχω ακούσει κλπ.  Για την αποφυγή της χασμωδίας τα γειτονικά φωνήεντα παρουσιάζουν διάφορες μεταβολές οι οποίες εξαρτώνται σε μεγάλο βαθμό από τη σχέση των φωνηέντων μεταξύ τους ως προς την ισχύ: το ισχυρότερο φωνήεν είναι το /a/ και ακολουθούν τα /o/, /u/, /ε/ και /i/.
Κρίστιαν Βουλφ

Βιογραφία

Ο Κρίστιαν Βίλχελμ Βάλτερ Βουλφ γεννήθηκε στις 19 Ιουνίου 1959 στο Όσναμπρικ της Κάτω Σαξονίας. Ο πατέρας του εγκατέλειψε την οικογένειά του και έτσι μεγάλωσε με την μητέρα του. Σπούδασε Νομική στο Πανεπιστήμιο του Όσναμπρικ. Αφού έλαβε μέλος στην νεολαία της Χριστιανοδημοκρατικής Ένωσης, ο Βουλφ έθεσε την υποψηφιότητά του για πρωθυπουργός της Κάτω Σαξονίας το 1994, ωστόσο ηττήθηκε από τον Γκέρχαρντ Σρέντερ. Ο Βουλφ παρέμεινε μέλος της αντιπολίτευσης στο κοινοβούλιο της Κάτω Σαξονίας μέχρι το 2003, όπου εξελέγη πρωθυπουργός του ομόσπονδου κρατιδίου, τερματίζοντας την κυριαρχία του Σοσιαλδημοκρατικού κόμματος. Στις 30 Ιουνίου 2010, ο Κρίστιαν Βουλφ εξελέγη πρόεδρος της Γερμανίας, κερδίζοντας 625 ψήφους από τους συνολικά 1242 στην Ομοσπονδιακή Συνέλευση. Είναι ο νεαρότερος πρόεδρος της Γερμανίας (51 ετών) και ο πρώτος Ρωμαιοκαθολικός πρόεδρος της Γερμανίας ύστερα από 40 χρόνια (τελευταίος ήταν ο Χάινριχ Λίμπκε). Αλλά, στις 17 Φεβρουαρίου 2012 ανακοίνωσε την παραίτηση του απ' την θέση αυτή, γι' αυτό και θα τον αντικαταστήσει προσωρινά ο Χορστ Ζεεχόφερ.
Νοφρέτ

Βιογραφία

Οι γονείς της Νοφρέτ δεν μας είναι γνωστοί. Παντρεύτηκε τον πρίγκιπα Ραχοτέπ, γιο του Φαραώ Σνεφρού. Με το Ραχοτέπ είχε τρεις κόρες και τρεις γιους.
Η Νοφρέτ τάφηκε με τον άντρα της στον μασταμπά 16 στο Μεϊντούμ. Το 1871 ο Ογκίστ Μαριέτ ανακάλυψε τα δύο όμορφα αγάλματα του Ραχοτέπ και της Νοφρέτ. Η Νοφρέτ φοράει μια μαύρη περούκα και έχει ωραίο πρόσωπο. Οι τίτλοι της γραμμένοι σε ιερογλυφικά στο πίσω μέρος του καθίσματος του αγάλματος την αναφέρουν ως "Γνώριμη του Βασιλιά". Τα αγάλματα βρίσκονται στο Μουσείο του Καΐρου. 
Τα παιδιά της Νοφρέτ και του Ραχοτέπ ήταν οι γιοι Djedi, Itu, Neferkau και οι κόρες Mereret, Nedjemib και Sethtet.
Βλέπω το Θάνατό σου 3

Περίληψη

Περιμένοντας μαζί με φίλους το τρενάκι του τρόμου σε ένα λούνα παρκ, η Γουέντι (Μαίρη Ελίζαμπεθ Γουίνστεντ), τελειόφοιτος λυκείου, βλέπει σε όραμα το τρενάκι να εκτροχιάζεται, σκοτώνοντας μεταξύ άλλων την παρέα της και την ίδια. Μαζί με κάποιους από τους φίλους της, δεν ανεβαίνουν τελικά στο τρενάκι και στη συνέχεια παρακολουθούν πως τελικά αυτό πραγματικά εκτροχιάζεται παρασέρνοντας όλους όσους ήταν πάνω στον θάνατό τους. Ένα από τα θύματα είναι και το αγόρι της. Χάρη όμως στην κακή της διαίσθηση αρκετοί άνθρωποι σώζονται από βέβαιο θάνατο. Όσοι γλύτωσαν πρέπει τώρα να ξεγελάσουν για άλλη μια φορά τον θάνατο, που όπως και στις προηγούμενες ταινίες της σειράς, έχει και εδώ ήδη στη λίστα του όσους επέζησαν, τις ζωές δηλαδή που του ανήκουν και αρχίζει να παίρνει την μια μετά την άλλη.
Αβδανίτες Ρεθύμνης

Ονομασία

Το όνομα του χωριού, πιθανώς προέρχεται από το χωριό Αβδού  (Αβδανό), του νομού Ηρακλείου, από όπου προέρχεται το πατριδωνυμικό Αβδανίτης.

Γεωγραφία

Οι Αβδανίτες είναι χαρακτηρισμένος ως αγροτικός ημιορεινός οικισμός, κτισμένος σε υψόμετρο 290 μέτρων, σε πεδινή έκταση. Aπέχει από το Ρέθυμνο, 35 χλμ. περίπου, προς τα ΝΔ. Το χωριό είναι κτισμένο κοντά σε ένα μικρό παρακλάδι του Γεροπόταμου.

Ιστορικά στοιχεία

Το χωριό αναφέρεται ήδη από το 1577, από τον Barozzi. Αργότερα αναφέρεται από τους Kαστροφύλακα και Basilicata. Οι Αβδανίτες ήταν έδρα δήμου κατά τον 19ο αιώνα. Το 1890 στους Αβδανίτες κατοικούσαν κυρίως Τούρκοι και ο δήμος έφερε το όνομα «Δήμος Αβδανιτών» (106 κάτοικοι). Ο Λαμπρινάκης στη «Γεωγραφία» του, το 1890, γράφει οτι ο δήμος ούτος είναι μεν εύφορος και τερπνός αλλά νοσώδης αν και ευρίσκεται υπό τους πρόποδας της Ίδης, οι δε άνθρωποι ισχνοί και κατακίτρινοι εις πολλά τούτου μέρη.

Πληθυσμιακή εξέλιξη

Η εξέλιξη πληθυσμού των Αβδανιτών έχει ως εξής: κάτοικοι 131 (1583), 106 (1881), 66 (1900), 95 (1920), 88 (1928), 119 (1940), 142 (1951), 97 (1961), 84 (1971), 82 (1981), 57 (1991), 66 (2001), 46 (2011).

Διάφορα

Εκκλησιαστικά εξυπηρετείται από την ενορία του Δημοβόλου που υπάγεται στην Α΄ Αρχιερατική περιφέρεια της Ιεράς Μητροπόλεως Ρεθύμνης και Αυλοποτάμου.
Rampage

Τρόπος παιχνιδιού

Μέχρι τρεις παίκτες μπορούν να χειριστούν τους χαρακτήρες του παιχνιδιού.
Το Rampage εξελίσσεται σε πόλεις της βόρειας Αμερικής, στη χρονική διάρκεια 128 ημερών. Ξεκινά στην Peoria του Illinois και τελειώνει στο Plano της ίδιας πολιτείας. Στο τελευταίο, ο παίκτης λαμβάνει το "mega vitamin bonus", το οποίο θεραπεύει όλα τα τέρατα και προσφέρει ένα μεγάλο ποσό πόντων. Έπειτα, ο κύκλος των πόλεων επαναλαμβάνεται για πέντε φορές, και μετά από 768 ημέρες, το παιχνίδι επανεκκινείται, ξεκινώντας πάλι από τη μέρα 1.
Σε μερικά από τα ports του παιχνιδιού, το πρώτο επίπεδο ξεκινά στο Σαν Χοσέ της Καλιφόρνιας και τελειώνει στο Λος Άντζελες, μετά από ένα ταξίδι στη βόρεια Αμερική.

Sequels

Σχεδόν μία δεκαετία από την κυκλοφορία του παιχνιδιού, κυκλοφόρησε ένα remake με τον τίτλο Rampage World Tour, το οποίο ακολούθησε παιχνίδια αποκλειστικά για κονσόλες συμπεριλαμβανομένων των Rampage 2: Universal Tour, Rampage Through Time, και Rampage Puzzle Attack. Το πιο πρόσφατο παιχνίδι της σειράς είναι το Rampage: Total Destruction.

Ταινία

Στις 18 Νοεμβρίου του 2011 ανακοινώθηκε ότι μία ταινία βασισμένη στο παιχνίδι βρίσκεται υπό ανάπτυξη με αβεβαιότητα από τη New Line Cinema, με σκηνοθέτη τον Τζον Ρίκαρντ. Στις 22 Ιουνίου του 2015, ανακοινώθηκε ότι θα σχετίζονται με το εγχείρημα ο ηθοποιός Ντουέιν Τζόνσον και ο παραγωγός Μπο Φλυν. Στις 22 Ιουλίου του 2015 ανακοινώθηκε ότι ο Μπραντ Πέιτον, σκηνοθέτης της San Andreas, θα σκηνοθετήσει την ταινία. Στις 20 Ιουλίου του 2016, αναφέρθηκε ότι η παραγωγή της ταινίας θα ξεκινήσει το Μάρτιο του 2017.
Κύπελλο Ελλάδας καλαθοσφαίρισης ανδρών 1980-1981

To Κύπελλο Ελλάδος καλαθοσφαίρισης ανδρών 1980-81 ξεκίνησε με τους αγώνες της πρώτης φάσης, τους οποίους διοργάνωσαν οι τοπικές ενώσεις και μετείχαν εκατοντάδες σύλλογοι των τοπικών πρωταθλημάτων. Η Ελληνική Ομοσπονδία Καλαθοσφαίρισης ανέλαβε τη διοργάνωση από τη Β΄ φάση, στην οποία εντάχθηκαν και οι ομάδες της Β΄ Εθνικής, αλλά έγινε ξεχωριστή κλήρωση για τις ομάδες του βόρειου και του νότιου ομίλου, όπως και στην Γ΄ φάση (των 32), όπου μετείχαν και οι ομάδες της Α΄ Εθνικής. Από τη Δ΄ φαση (των 16) η κλήρωση έγινε πανελλήνια. Τη σεζόν αυτή οι προημιτελικοί και οι ημιτελικοί αγώνες ήταν διπλοί με κριτήριο πρόκρισης τη συνολική διαφορά πόντων. Ο τελικός διεξήχθη στις 17 Ιουλίου 1981 στο Κλειστό Γυμναστήριο Γλυφάδας, με αντιπάλους την ΑΕΚ και τον Ηρακλή Θεσσαλονίκης. Το κύπελλο Ελλάδος κατέκτησε η ΑΕΚ για πρώτη φορά στην ιστορία της διοργάνωσης.

Α΄ φάση

Την πρώτη φάση διοργάνωσαν οι τοπικές ενώσεις και μετείχαν εκατοντάδες ομάδες.
Ρετζίνα Κάλτσιο

Έμβλημα

Το έμβλημα της AS Reggina που χρησιμοποιήθηκε μέχρι το 1985 απεικόνιζε μια δερμάτινη μπάλα.  Από το 1986, η Reggina Calcio σχεδίασε το νέο λογότυπο που απεικονίζει ένα γράμμα R που καλύπτεται με μία μπάλα ποδοσφαίρου.Το σύμβολο της SSD Reggio Calabria, το οποίο χρησιμοποιήθηκε αποκλειστικά για την σεζόν 2015-2016, θυμίζε με ένα νέο στυλ το παλιό έμβλημα της AS Reggina 1914, που χρησιμοποιήθηκε μέχρι το 1985: με κυκλικό σχήμα, αμάραντο σε χρυσό πλαίσιο, στο οποίο υπήρχε το όνομα της ομάδας Reggio Calabria αλλά και ο πολιούχος άγιος της (ο Άγιος Γεώργιος σκοτώνοντας τον δράκο ), που περιβάλλουν μια δερμάτινη μπάλα που βρίσκεται στο κέντρο. Στις 13 Αυγούστου 2016 παρουσιάστηκε ένα νέο λογότυπο, το οποίο συνδυάζει εκείνο του προηγούμενου έτους με το γράμμα R του 1986: το όνομα του συλλόγου που είναι εγγεγραμμένο στον εξωτερικό δακτύλιο αλλάξε σε Reggina 1914 , με λευκούς χαρακτήρες.
Κριστίνα Γκρίμι

Τα Πρώτα Χρόνια

Η Κριστίνα μεγάλωσε στο Μάρλτον, Νιου Τζέρσει. Πήγε στο Baptist Περιφερειακό Δημοτικό σχολείο και στο Γυμνάσιο του Cherokee. Ο πατέρας της είχε καταλάβει ότι η κόρη του, η Κριστίνα είχε ταλέντο στο τραγούδι όταν εκείνη ήταν 6 ετών (τότε άρχισε να τραγουδάει) και σε ηλικία των 10 ετών άρχισε να παίζει πιάνο. Παρά το γεγονός ότι λάμβανε μαθήματα πιάνου, η ίδια μάλιστα είπε πως άκουγε από την τηλεόραση και έπαιζε στο πιάνο της. Η Grimmie προσδιόριζε τον εαυτό της ως χριστιανή.

Προσωπική Ζωή

Η Κριστίνα είχε έναν αδερφό, τον Mάρκους. H μητέρα της εργαζόταν ως ρεσεψιονίστ μέχρι που διαγνώστηκε με καρκίνο του μαστού ενώ ο πατέρας της εργαζόταν στην εταιρία Verizon Communications από το 2014. Ο πατέρας της ήταν ιταλικής και ρουμάνικης καταγωγής.

2009-10 :Η αναγνώριση του YouTube και της ανακάλυψης

Η Κριστίνα άρχιζε να ανεβάζει βίντεο στο Youtube από το 2009 σε ηλικία 15 ετών.Το πρώτο βίντεο που ανέβασε ήταν cover της Χάνα Μοντάνα το Don`t Wanna Be Torn . Έφθασε το πρώτο καλλιτεχνικό στερέωμα στο YouTube με το cover της Μάιλι Σάιρους το Party In The USA (Πάρτι στις ΗΠΑ) τον Αύγουστο του 2009. Έγινε γνωστή για το cover της με τους συναδέλφους του YouTube, του Σαμ Τσουι, το οποίο είχε πάνω από 128 προβολές μεταξύ των τριών επίσημες εκδόσεις του βίντεο από 9 Φεβρουαρίου 2016. Από τότε που ανέβαζε βίντεο στο Youtube, είχε συνολικά πάνω από 375.000.000 προβολές και πάνω από δύο εκατομμύρια συνδρομητές στο κανάλι της ως της 28η Απριλίου 2013, η οποία βγήκε η 4η καλύτερη μουσική Youtuber στην ιστορία του Youtube. Επίσης, βγήκε 2η στον διαγωνισμό MyYoutube. Καθώς η διασημότητα της αυξανόταν, η μητέρα της Σελένα Γκόμεζ και ο σύζυγος της έγιναν μάνατζερς της Γκρίμι. Γι`αυτό άλλωστε η Κριστίνα και η Σελένα ήταν πολύ καλές φίλες.

2011: Find me

H Κριστίνα τραγούδησε σε μια συναυλία της UNICEF (για φιλανθρωπικό σκοπό βέβαια) καθώς έκανε τα φωνητικά σε μια συναυλία της Σελένα Γκόμεζ. Εμφανίστηκε στην πρώτη εκδήλωση DigiTour το 2011, η οποία δημιουργήθηκε ειδικά για τους καλλιτέχνες του Youtube. Αργότερα η Γκόμεζ έγινε ο μέντορας της. Η Γκρίμι εμφανίστηκε και στα Social Billboard 50.Άνοιξε την σκηνή με την Σελένα, το συγκρότημα TheScene,τον Allstar Weekend και με τους Jonas Brothers κατά την διάρκεια της συναυλίας της Ελπίδας.Έκανε περιοδεία με την Σελενα και με τους TheScene για 6 εβδομάδες.
Στις 14 Ιουνίου,2011 κυκλοφόρησε το 1ο της άλμπουμ με τίτλο Find me . Επίσης κυκλοφόρησε και το τραγούδι της Advice το οποίο τραγούδησε για 1η φορά στο Radio Disney στις 11 Ιουνίου 2011. Στις 10 Οκτωβρίου,2011 εμφανίστηκε στο σόου της Ellen DeGeneres μα κάτι συναδέλφους του Youtube και τραγούδησε ένα τραγούδι του Lil Wayne με τίτλο `How to love`. Στις 20 Νοεμβρίου 2011 τραγούδησε στα 39α Αμερικάνικα Μουσικά Βραβεία μαζί με τον Τάιο Κρουζ. Απέδωσε επίσης το τραγούδι της Not Fragile (Όχι Εύθραυστο) στα Αμερικάνικα Μουσικά Βραβεία μαζί με την Σελένα. Επίσης, παρουσίασε μαζί με την Σελένα στην εκδήλωση Coca Cola Red Carpet.
Νίκος-Γαβριήλ Πεντζίκης

Βιογραφία

Γεννήθηκε το 1908 στη Θεσσαλονίκη και ήταν γιος του Γαβριήλ Πεντζίκη και της Μαρίας Ιωαννίδου. Αδελφή του ήταν η ποιήτρια Ζωή Καρέλλη. Στην ηλικία των δεκατεσσάρων ετών συνέταξε μια παγκόσμια γεωγραφία, η οποία αρχικά πήρε έγκριση από το Υπουργείο Παιδείας αλλά στη συνέχεια ανακλήθηκε όταν έγινε γνωστή η ηλικία του συγγραφέα της.  
Σπούδασε Φαρμακευτική και Ιατρική στη Γαλλία (πτυχίο Οπτικής Φυσιολογίας), και στη συνεχεία σπούδασε Βοτανολογία και Φαρμακευτική στο πανεπιστήμιο του Στρασβούργου. Τη δεκαετία του 1930 ανέλαβε το φαρμακείο του πατέρα του, το οποίο τις βραδινές ώρες μετέτρεπε σε λογοτεχνικό εντευκτήριο.Το 1933 επισκέφθηκε για πρώτη φορά το Άγιο Όρος - έκτοτε πήγε άλλες 93 φορές - και εκεί άρχισε να ασχολείται με τη ζωγραφική. 
Στα γράμματα εμφανίστηκε το 1935, δημοσιεύοντας το ποίημα, "Η γυναίκα που προπονείται στο κολύμπημα", στο περιοδικό το "Τρίτο μάτι". Υπήρξε βασικός συνεργάτης και ιδρυτικό μέλος του περιοδικού "Κοχλίας". Αργότερα άρχισε να δημοσιεύει μελέτες σε έγκριτα περιοδικά ("Μακεδονικές Ημέρες", "Μορφές" και "Διαγώνιος"), και εξέδωσε μυθιστορήματα και πεζογραφήματα. Ανήκει στην ομάδα των συγγραφέων που είναι γνωστοί ως "Σχολή της Θεσσαλονίκης", ήταν μάλιστα ο μόνος του οποίου η φήμη ξεπέρασε τα στενά όρια του κύκλου του.
Μετά τη συνταξιοδότησή του (1969) αφοσιώθηκε στη συγγραφή έργων και συνέχισε τη ζωγραφική. Ήταν μέλος της Εταιρείας Ελλήνων Λογοτεχνών, της Εταιρείας Λογοτεχνών Θεσσαλονίκης και του Καλλιτεχνικού Επιμελητηρίου Αθηνών. Βραβεύτηκε με πολλά βραβεία, όπως το Ρalmes Αcademiques (1951), το Α΄Κρατικό Βραβείο μυθιστορήματος (1984), το βραβείο του Υπουργείου Πολιτισμού (1987), το Βραβείο Χέρντερ της Βιέννης (1989).
Τα έργα του κινούνται μεταξύ πραγματικότητας και φαντασίας. Ενδιαφέρεται για την αρχιτεκτονική του κειμένου και πιστεύει ότι το κείμενο πρέπει να υπόκειται σε διαρκή επεξεργασία. Χρησιμοποιεί πρωτοποριακές τεχνικές, όπως ο εσωτερικός μονόλογος και η συνειρμική γραφή. Ο ίδιος αποκαλούσε τον εαυτό του "παιζω-γράφο".
Ξεχωριστό ενδιαφέρον παρουσιάζουν οι γλωσσικές του επιλογές, αφού πετυχαίνει να αντικαταστήσει τις λέξεις-νοήματα με τις λέξεις-αισθήσεις. Όλο του το έργο διακατέχεται από την έννοια της ύπαρξης μέσα από τα πράγματα, δηλαδή της συνοχής του κόσμου.
Παντρεύει επίσης την παράδοση (αρχαία, βυζαντινή και δημοτική) με τη νεωτερικότητα. Πιστός στην ορθοδοξία, διαβάζει πατερικά κείμενα και συναξάρια, από τα οποία συχνά εμπνέεται.
Το 1988 αναγορεύτηκε επίτιμος διδάκτορας της Φιλοσοφικής Σχολής του Αριστοτελείου Πανεπιστημίου Θεσσαλονίκης. Πέθανε από ανακοπή της καρδιάς το 1993 και ενταφιάστηκε στην Ορμύλια Χαλκιδικής.
Τζόρτζο Καρμπόνε

Βιογραφία

Είχε πάρει τον τίτλο του Γεωργίου του Α΄, Πρίγκιπα της Σεμπόργκα.

Στις αρχές της δεκαετίας του ' 60 ο Καρμπόνε εργαζόταν ως σύμβουλος των τοπικών καλλιεργητών ανθέων και άρχισε να προωθεί την ιδέα να συνεχίσει να έχει την ανεξαρτησία του το πριγκιπάτο της Σεμπόργκα. Ως το 1963 οι κάτοικοι της Σεμπόργκα είχαν πειστεί από τα επιχειρήματα του Καρμπόνε και τον εξέλεξαν αρχηγό κράτους. Έκτοτε είχε τον τίτλο Γεώργιος Α΄, Πρίγκιπας της Σεμπόργκα. Ήταν επίσης γνωστός στην περιοχή ως 'Sua Tremendita' ή 'Η Αυτού Υψηλότης'.
Το 2005 πραγματοποίησε μια σπάνια τηλεοπτική εμφάνιση στην εκπομπή του BBC How to Start Your Own Country , στο τρίτο επεισόδιο. 
Έναν χρόνο μετά, τον Ιανουάριο του 2006 ο Καρμπόνε ανακοίνωσε ότι προτίθετο να παραιτηθεί από το θρόνο όταν θα έφτανε στην ηλικία των 70 ετών, προφανώς εξαιτίας μιας διαμάχης για την αναδόμηση του υπαίθριου κέντρου, ωστόσο δεν τήρησε την υπόσχεσή του.
Τον Ιούνιο του 2006 ξέσπασε διαμάχη για την εξουσία όταν μια γυναίκα που αυτοαποκαλείτο "Πριγκίπισσα Γιασμίνε φον Χοενστάουφεν Ανζού Πλανταζενέ" διεκδίκησε το θρόνο λέγοντας πως εκείνη έπρεπε να είναι πριγκίπισσα της Σεμπόργκα. Η ίδια απέστειλε επιστολή στον Πρόεδρο της Ιταλίας και του πρότεινε να επιστρέψει η Σεμπόργκα στον έλεγχο του κράτους.
O Καρμπόνε απεβίωσε το 2009. τον διαδέχθηκε η Α.Υ. Τζοβάννι Νταρτιέρι (Giovanni Dartieri), αντιβασιλέας από 1η Δεκεμβρίου 2009.
Χειροπέδες

Οι χειροπέδες είναι συσκευές περιορισμού που έχουν σχεδιαστεί για να συγκρατούν κοντά τους καρπούς ενός ατόμου.  Περιλαμβάνουν δύο μέρη, που συνδέονται μεταξύ τους με μια αλυσίδα, μεντεσέ, ή άκαμπτη ράβδο. Κάθε μισό έχει έναν περιστρεφόμενο βραχίονα ο οποίος εμπλέκεται με έναν αναστολέα που εμποδίζει το άνοιγμά του όταν κλείσει γύρω από τον καρπό ενός ατόμου. Χωρίς το κλειδί, οι χειροπέδες δεν μπορούν να αφαιρεθούν και έτσι το άτομο στο οποίο έχουν τοποθετηθεί δεν μπορεί να κινήσει τους καρπούς του περισσότερο από μερικά εκατοστά χώρια, καθιστώντας πολλά έργα δύσκολα ή αδύνατα. Οι χειροπέδες βρίσκονται σε ευρεία χρήση από την αστυνομία και σε σωφρονιστικά καταστήματα, κυρίως για να αποτρέψουν τους υπόπτους και τους τροφίμους απ' το να προκαλέσουν σωματικές και υλικές ζημιές αλλά και για να εμποδίσουν μία πιθανή απόδραση.
Οι χειροπέδες χρησιμοποιούνται επίσης και ερωτικά και έχουν πρωταγωνιστικό ρόλο στην υποκουλτούρα BDSM. Αυτή η εναλλακτική χρήση μπορεί να γίνει επικίνδυνη και να προκαλέσει τραυματισμό καθώς οι χειροπέδες δεν έχουν σχεδιαστεί γι' αυτήν.
Χουάν Μουνίθ

Σταδιοδρομία σε συλλόγους

Γεννημένος στο Χιχόν των Αστουρίων, ο Μουνίθ ήταν προϊόν της παραγωγικής ακαδημίας νέων της Σπόρτινγκ Χιχόν, Μάρεο. Ο 17χρονος έφτασε να αγωνίζεται με τη Σπόρτινγκ Χιχόν Β την περίοδο 2009-10, με την ομάδα να παίζει στη Σεγούντα Ντιβισιόν Β. 
Ο Μουνίθ έκανε το ντεμπούτο του με την πρώτη ομάδα στις 16 Μαΐου 2010, στην ήττα με 0-2 εναντίον της Ραθίνγκ Σανταντέρ, καθιστώντας έτσι το δεύτερο νεώτερο παίκτη που έπαιξε ποτέ στην Πριμέρα Ντιβισιόν για την ομάδα της πατρίδας του, σε ηλικία 18 ετών και 63 ημερών. Λίγο μετά την προαγωγή του στην πρώτη ομάδα, σημείωσε το πρώτο επαγγελματικό του γκολ, το τελευταίο στην ήττα με 2-3 εναντίον της Ρεάλ Μούρθια για τη Σεγούντα Ντιβισιόν στις 25 Αυγούστου 2012. Στις 5 Αυγούστου του επόμενου έτους, μετακινήθηκε με μονοετή δανεισμό στη Μιραντές. 
Στις 8 Ιουλίου 2015, αφού βοήθησε την ομάδα στον προβιβασμό της στην κορυφαία κατηγορία, παίζοντας σε 29 αγώνες και σημειώνοντας 3 γκολ, ο Μουνίθ ανανέωσε το συμβόλαιο του με τη Σπόρτινγκ Χιχόν μέχρι το 2018. Στις 8 Ιανουαρίου του επόμενου έτους, αφού χρησιμοποιήθηκε σπανίως κατά τη διάρκεια της σεζόν, αποχώρησε από το σύλλογο και λίγο αργότερα εντάχθηκε στην Ταρραγόνα. 
Στις 13 Ιουλίου 2018, όντας ελεύθερος παίκτης, ο Μουνίθ υπέγραψε συμβόλαιο διετούς διάρκειας με τη Λούγο της δεύτερης κατηγορίας. Στις 14 Αυγούστου του επόμενου έτους, τερμάτισε το συμβόλαιο του με το σύλλογο. 
Στις 17 Αυγούστου 2019, υπέγραψε διετές συμβόλαιο με τον Βόλο Ν.Π.Σ..

Διεθνής σταδιοδρομία

Ο Μουνίθ έχει κατακτήσει το Ευρωπαϊκό Πρωτάθλημα U19του 2011 με την Εθνική Ισπανίας U19, όπου αγωνίστηκε και στους 5 αγώνες της ομάδας. 
Επίσης, έχει μία συμμετοχή με την Εθνική Ισπανίας U17.
Κωνσταντίνος Παλαιόκαπας

Βιογραφικά στοιχεία

Γεννήθηκε στην Κρήτη. Ήταν αδελφός του Τσελεπή. Διέπρεψε στην Πάδουα σπουδάζοντας γράμματα και τις καλές τέχνες. Αναφέρεται ότι συνέγραψε συλλογή που έμεινε ανέκδοτη.
1936 Λουγκάνο

Φυσικά χαρακτηριστικά

Η μέση διάμετρος του Λουγκάνο εκτιμάται σε 24,81 χιλιόμετρα. O φασματικός τύπος του είναι Ch, ενώ το γεωμετρικό άλβεδό του είναι 0,1042. Ο Λουγκάνο περιστρέφεται γύρω από τον εαυτό του μία φορά κάθε 19 ώρες και 39 λεπτά, μία μάλλον αργή περιστροφή για αστεροειδή.
Ευθύμ Β΄

Βίος

0 Ευθύμ Β’ ήταν γιος του Ευθύμιου Καραχισαρίδη. Το όνομά του ήταν Γεώργιος και στη συνέχεια το άλλαξε σε Turgut Erenerol. Είχε σπουδάσει ιατρική και ειδικεύθηκε στην αναισθησιολογία στη Νέα Υόρκη. Ήταν έγγαμος και δεν είχε θεολογική κατάρτιση . Το 1937 χειροτονήθηκε διάκονος για να αποφύγει τη στράτευση, το 1961 ιερέας και τον Οκτώβρη της ίδιας χρονιάς προήχθη σε επίσκοπο προκειμένου να διαδεχθεί μελλοντικά τον πατέρα του. Το Τουρκικό κράτος του χορήγησε την άδεια να κυκλοφορεί με ράσο εκτός των ναών επικυρώνοντας έμμεσα τη διαδοχή του. Αναπτύσσει δράση κατά τα έτη 1963 και 1965 κατά του Αθηναγόρα. Τον Σεπτέμβριο του 1965 με τη συμπαράσταση των Τουρκικών αρχών καταπατά δύο ναούς ενώ του παραχωρούνται τα Ελληνικά ιδρύματα του Γαλατά( δύο σχολεία και πενήντα δύο ακίνητα). Στις 9 Μαΐου του 1991 πεθαίνει και τάφηκε αναγκαστικά στο Ελληνορθόδοξο κοιμητήριο του Σισλή. Όμως η Τουρκορθόδοξη Εκκλησία δεν διέθετε ιερέα για να τον κηδέψει.
Tommotia

Το Tommotia είναι ένα μικρό οστρακώδης απολίθωμα από την Πρώιμη Κάμβρια περίοδο. Αρχικά, αναγνωρίστηκε μόνο ένα κωνικό κέλυφος, το οποίο αρχικά θεωρείτο ότι αποτελεί τμήμα ενός πρώιμου κεφαλόποδου, είτε ενός καλαμαριού-όπως πλοκάμι είτε ενός σαλιγκαριού-όπως πόδια. Πιο πρόσφατη έρευνα έδειξε ότι ο κώνος δεν είναι απομεινάρια ενός πλήρους ζώου, αλλά ένα sclerite ενός μεγαλύτερου ζώου με μαλακό σώμα που θα έμοιαζε με έναν χιτώνα ή ένα θαλάσσιο ποντίκι. Τα απολιθώματα του ονομάζονται Camanella και μπορεί να είναι ένας άλλος τύπος sclerite από το ίδιο ζώο.
Μπροντσόλο

Ιστορία

Η ιστορία της κωμόπολης συνδέεται με τον ποταμό Αδίγη όπου στην περιοχή είναι πλωτός και χάρη σε αυτό γνώρισε εμπορική ανάπτυξη τον μεσαίωνα. Κατά τον μεσαίωνα το Μπροντσόλο διέθετε λιμένα για τις βάρκες που μετέφεραν εμπορεύματα, επίσης είχαν κατασκευαστεί αναχώματα για την αποφυγή πλημμυρών του ποταμού.
Το όνομα της μαρτυρείται για πρώτη φορά το 1181 ως "Μπραντσόλ" (Branzol), το 1237 ως Branzollo και το 1249 ως Prantzol, που προέρχεται από το γερμανικό Berinza με μια κατάληξη της λατινικής -eolus.
Πόρτο

Ιστορία

Η ιστορία του Πόρτο εκκινεί από τον 4ο αιώνα, στην ρωμαϊκή κατοχή της Ιβηρικής χερσονήσου. Από τον καιρό εκείνο έχει γίνει πολύ σημαντικό εμπορικό λιμάνι. Το Πόρτο κατακτήθηκε από τους Μαυριτανούς κατά την εισβολή τους στην Ιβηρική το 711 μ.Χ. Το 868 η κυριαρχία της πόλης πέρασε στον χριστιανό πολέμαρχο Vímara Peres, ο οποίος ίδρυσε την πρώτη κομητεία της Πορτογαλίας.
Το κρασί, που παράγεται στην κοιλάδα του Ντούρο, μεταφερόταν ήδη από τον 13ο αιώνα στα barcos rabelos  (επίπεδα ιστιοφόρα). Το 1717, μετά τη Συνθήκη του Μέθουεν, ένας πρώτος Αγγλικός εμπορικός σταθμός εγκαταστάθηκε στο Πόρτο, και σιγά-σιγά η παραγωγή του κρασιού (Vinho do Porto) πέρασε στα χέρια Αγγλικών εταιρειών. Για να αντιμετωπίσει αυτή την κυριαρχία των Άγγλων, ο τότε πρωθυπουργός Μαρκήσιος του Πομπάλ, ίδρυσε μια Πορτογαλική εταιρεία η οποία λάμβανε το μονοπώλιο από την παραγωγή κρασιού στην κοιλάδα του Ντούρο. Οριοθέτησε την περιοχή για να εξασφαλίσει την ποιότητα του κρασιού, προκαλώντας την επανάσταση των μικρών αμπελοκαλλιεργητών, οι οποίοι την Καθαρή Τρίτη έκαψαν τα κτίρια της εταιρείας του. Η επανάσταση ονομάστηκε Revolta dos Borrachos (επανάσταση των μεθυσμένων).
Η εισβολή των Ναπολεόντειων στρατευμάτων στην Πορτογαλία έφερε πόλεμο και στο Πόρτο. Στις 29 Μαρτίου του 1809, ενώ οι κάτοικοι της πόλης προσπάθησαν να διασχίσουν τον ποταμό για να ξεφύγουν, η γέφυρα Ponte das Barcas, μια γέφυρα πακτώνων, κατέρρευσε.
Τον Αύγουστο του 1820 το Πόρτο επαναστάτησε ενάντια στην Αγγλική παρουσία, με αποτέλεσμα να ξεσπάσει εμφύλιος ανάμεσα σε αυτούς που υποστήριζαν τον συνταγματισμό και σε αυτούς που υποστήριζαν την απολυταρχία. Τελικά δόθηκε το 1822 φιλελεύθερο σύνταγμα με τη σύνοδο Junta do Porto. Όταν ο Μιγκέλ της Πορτογαλίας πήρε το θρόνο το 1828, κατάργησε το σύνταγμα και βασίλεψε ως απόλυτος μονάρχης. Το Πόρτο επαναστάτησε πάλι και υπέστη 18μηνη πολιορκία από τον Πορτογαλικό στρατό. Μετά την παραίτηση του βασιλιά, ξαναθέσπισε το σύνταγμα.
Στις 31 Ιανουαρίου, αναταραχή από δημοκρατικούς οδήγησε σε επανάσταση στο Πόρτο, με αποτέλεσμα την δημιουργία της Πορτογαλικής Δημοκρατίας το 1910.

Κλίμα

Το κλίμα της πόλης είναι ήπιο λόγω γειτνίασης με τον ωκεανό. Τον χειμώνα σπάνια χιονίζει και το καλοκαίρι δεν είναι πολύ θερμό.